張義立得古井以木爲甃命曰亨泉而求余詩
作者：魏了翁
朝代：宋

paragraphs: 井居安其地，井通會其時。
地維人所宅，時乃天之爲。
方冬羣動息，水德潛清漪。
而隨春木升，環頂沃華滋。
性情固下潤，功用由上齊。
孰若無事中，一降一騰之。
是理契天運，達觀正在茲。
張侯得木井，妙製參皇犧。
其間相生意，似非俗人知。
堙廢幾何年，而獨與侯期。
書來屬共賦，此理難下詞。
但於井之象，發我深沈思。
且如初升五，泰通人所資。
乃於巽入坎，中含兌承離。
通塞靡自遂，睽遇若有司。
坎惟生於一，孚實以爲基。
世途自亨否，我德無成虧。
屬侯善疏瀹，毋俾纖塵緇。
不食吾不即，食之吾不私。
小大隨所汲，辯義而審施。
客來問出處，爲誦亨泉詩。